VENDIM
Nr. 209, datë 24.7.2026

MBI MIRATIMIN E NJË NDRYSHIMI NË VENDIMIN E BORDIT TË ERE-s NR. 139, DATË 14.4.2023, “MBI MIRATIMIN E KUFIJVE MINIMALË DHE MAKSIMALË TË LEJUAR TË ÇMIMIT PËR TREGUN E DITËS NË AVANCË”

Në zbatim të neneve 16, 18, pika 1, germa “a” dhe “dh”; 19, germa “a”; 121, 122 dhe 136, pika 2, të ligjit nr. 59/2026, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; të pikës 3.5, të vendimit të Këshillit të Ministrave (VKM) nr. 519, datë 13.7.2016, “Për miratimin e modelit të tregut të energjisë elektrike”, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; të “Rregullave të tregut të energjisë elektrike” (kushtet e përgjithshme, përkufizimet, procedura e tregtimit si dhe procedura e klerimit dhe shlyerjes), të miratuara me vendimin e Bordit të ERE-s nr. 347, datë 27.12.2022, të ndryshuara; Bordi i ERE-s, në mbledhjen e tij të datës 24.7.2026, pasi shqyrtoi relacionin me nr. 957/7 prot., datë 21.7.2026, të përgatitur nga Drejtoria e Monitorimit të Tregut dhe Zhvillimit të Burimeve të Rinovueshme, “Mbi miratimin e një ndryshimi në vendimin të Bordit të ERE-s nr. 139, datë 14.4.2023, ‘Mbi miratimin e kufijve minimalë dhe maksimalë të lejuar të çmimit për tregun e ditës në avancë”.
konstatoi se:
- Shoqëria “ALPEX” sh.a., me shkresën nr. 170 prot., datë 18.3.2026, protokolluar në ERE me nr. 957 prot., datë 24.3.2026, i parashtroi ERE-s propozimin për një ndryshim në vendimin e Bordit të ERE-s nr. 139, datë 14.4.2023, “Mbi miratimin e kufijve minimalë dhe maksimalë të lejuar të çmimit për tregun e ditës në avancë”, duke propozuar që kufiri minimal i lejuar i çmimit për tregun e ditës në avancë të ndryshojë nga 0 €/mwh në -50 €/mwh, ndërsa kufiri maksimal i lejuar të mbetet i pandryshuar, në vlerën +900 €/mwh.
- Bordi i ERE-s, me vendimin nr. 131, datë 21.5.2026, vendosi fillimin e procedurës për një ndryshim në vendimin e Bordit të ERE-s nr. 139, datë 14.4.2023, “Mbi miratimin e kufijve minimalë dhe maksimalë të lejuar të çmimit për tregun e ditës në avancë”, lidhur me kufirin minimal të lejuar të çmimit për tregun e ditës në avancë, të propozuar nga “ALPEX” sh.a., nga 0 €/mwh në -50 €/mwh.
- Në zbatim të vendimit nr. 131/2026, me shkresën nr. 957/6, datë 26.5.2026, ERE njoftoi shoqëritë “ALPEX” sh.a., “OST” sh.a., “KESH” sh.a., “FTL” sh.a., Shoqatën Shqiptare të Furnizuesve të Energjisë Elektrike (AAES), shoqatën “Albania Renewable Energy Association” (AREA), si dhe Ministrinë e Infrastrukturës dhe Energjisë (MIE), për fillimin e procedurës për ndryshimin e propozuar. Njoftimi për fillimin e procedurës u botua në rrjetet sociale dhe në faqen zyrtare të internetit të ERE-s.
- Gjithashtu, ERE publikoi njoftimin për fillimin e procedurës në faqen zyrtare të internetit, në rubrikën konsultime (më datë 22.5.2026), duke përfshirë dhe kërkesën e bërë nga “ALPEX” sh.a. në shkresën me nr. 170 prot. datë 18.3.2026 të protokolluar në ERE me nr. 957 prot., datë 24.3.2026, dhe në përfundim të afatit të pritjes së komenteve apo objeksioneve nga të tretët, nuk rezultoi të ketë të tilla. 
- Rezulton se përgjatë vitit 2025 në tregun e ditës në avancë në të dyja zonat e ofertimit janë shënuar rritje të volumeve të tregtuara në “ALPEX” sh.a., me rreth 39% krahasuar me vitin 2024.
- Gjithashtu, volumi total i tregtuar nga “ALPEX” sh.a., për vitin 2025 në tregun e ditës në avancë në zonën e ofertimit në Shqipëri arriti vlerën 1,017,823 mwh duke shënuar një rritje të volumeve me rreth 26% krahasuar me vitin 2024 që rezultoi në sasinë prej 807,328 mwh. 
- “ALPEX” sh.a., është pranuar si vëzhgues në SDAC që prej datës 7 shkurt 2025. Në tregun e vendeve anëtare të SDAC-së është tashmë praktikë pasja dhe operimi me çmime negative në treg. Në vendet e Ballkanit të cilat nuk janë pjesë e BE-së aktualisht ka filluar aplikimi i çmimeve negative. 
- Sipas të dhënave të publikuara për 4-mujorin e parë të vitin 2026 të “ALPEX” sh.a. për zonën e ofertimit të Shqipërisë në tregun DAM rezultojnë të tregtuara në sasinë 470,762 mwh me një rritje pothuajse dyfishi i sasisë së tregtuar në “ALPEX” sh.a., për të njëjtën periudhë të vitit 2025, ku volumet e tregtuara rezultojnë në 238,368 mwh. 
- Ky element tregon ruajtjen e një tendence të fortë të rritjes së volumeve të cilat tregtohen në bursën e energjisë elektrike, element ky që kërkon më shumë fleksibilitet në operimin e këtij tregu nga “ALPEX” sh.a., për t’u përgjigjur volumeve gjithmonë në rritje të tregtuara.
- Rregullat e Tregut të Energjisë Elektrike të miratuara me vendimin e Bordit të ERE-s nr. 347/2022, i ndryshuar, aplikohen nga “ALPEX” sh.a., në të dyja zonat e ofertimit, të Shqipërisë dhe të Kosovës.
- Vlerësohet që kufiri minimal i lejuar i çmimit për tregun e ditës në avancë për zonën e ofertimit të Shqipërisë, i cili propozohet të bëhet -50 €/mwh, është një qasje propocionale dhe graduale drejtë kufirit të miratuar me vendimin e Bordit të ERE-s nr. 265, datë 10.12.2024, ku evidentohet se çmimi minimal klerues është parashikuar -500 €/mwh. Ky çmim i propozuar për zonën e ofertimit të Shqipërisë në -50 €/mwh përbën vetëm 10 % të atij të miratuar për tregun e bashkuar ndërmjet Kosovës dhe Shqipërisë prej -500 €/mwh.
- Aktualisht, në “ALPEX” sh.a. operojnë kompani vendase dhe të huaja të cilat janë pjesëmarrëse në bursat evropiane të cilat karakterizohen nga pranimi i çmimeve negative si pjesë integrale e formimit të lirë të çmimit klerues në tregjet e energjisë elektrike, ndaj është vlerësuar që të ndiqet një qasje graduale drejt përafrimit me këto praktika.
- Miratimi i ndryshimit të çmimit minimal klerues në -50 EUR/mwh do të krijojë një fleksibilitet të shtuar për aktivizimin e mekanizmit të ankandit të dytë në tregun e ditës në avancë për faktin se që prej vitit 2024 e në vijim në këtë treg vijnë urdhërporosi me çmime negative.
- Në vijim, për sa i përket vitit 2026, që prej muajit janar dhe deri më 18 prill janë regjistruar 13 (trembëdhjetë) raste të arritjes së kufirit minimal të lejuar të çmimit të tregut të ditës në avancë prej 0 €/mwh dhe në asnjë prej këtyre rasteve anëtarët e bursës nuk kanë ndryshuar ofertat e tyre gjatë aktivizimit të ankandit të dytë, duke treguar se mekanizmi i përdorur nuk ka ndikuar në arritjen e objektivit të tij.
- Sikurse argumentuar më sipër, çmimi minimal klerues prej -50 EUR/mwh respekton një qasje graduale dhe rrit fleksibilitetin për aktivizimin e ankandit të dytë në procesin e rritjes së volumeve të cilat tregtohen në DAM nga “ALPEX” sh.a.
- Ligji nr. 43/2015, “Për sektorin e energjisë elektrike”, i ndryshuar, u shfuqizua shprehimisht me nenin 136, pika 1, të ligjit nr. 59/2026, “Për sektorin e energjisë elektrike”, hyrë në fuqi më 15.7.2026. Sipas nenit 136, pika 2, të ligjit nr. 59/2026, aktet nënligjore të nxjerra në zbatim të ligjit nr. 43/2015, i ndryshuar, ndër to vendimi i Këshillit të Ministrave (VKM) nr. 519, datë 13.7.2016, “Për miratimin e modelit të tregut të energjisë elektrike”, i ndryshuar, si dhe rregullat e tregut të energjisë elektrike, miratuar me vendimin e Bordit të ERE-s nr. 347, datë 27.12.2022, të ndryshuara, vazhdojnë të zbatohen për aq kohë sa nuk bien në kundërshtim me ligjin e ri, deri në miratimin e akteve të reja nënligjore në zbatim të tij. Për rrjedhojë, baza ligjore e këtij vendimi mbështetet në dispozitat përkatëse të ligjit nr. 59/2026, në vijimësi me aktet nënligjore ende në fuqi, sipas dispozitës kalimtare të sipërpërmendur.
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet ndryshimi i pikës 1, të vendimit të Bordit të ERE-s nr. 139, datë 14.4.2023, si vijon: Ishte: Kufiri minimal i lejuar i çmimit për tregun e ditës në avancë: 0 €/mwh; Bëhet: Kufiri minimal i lejuar i çmimit për tregun e ditës në avancë: -50 €/mwh.
Për gjithë sa më sipër, Bordi i ERE-s

VENDOSI:

1. Miratimin e një ndryshimi të vendimit të Bordit të ERE-s nr. 139, datë 14.4.2023, lidhur me kufirin minimal të lejuar të çmimit për tregun e ditës në avancë.
2. Pika 1, e vendimit të Bordit të ERE-s nr. 139, datë 14.4.2023, për kufirin minimal të lejuar të çmimit për tregun e ditës në avancë, ndryshon si vijon:
“a) Kufiri minimal i lejuar i çmimit për tregun e ditës në avancë: -50 €/mwh.”.
3. Drejtoria e Monitorimit të Tregut dhe Zhvillimit të Burimeve të Rinovueshme të njoftojë Bursën Shqiptare të Energjisë Elektrike – ALPEX sh.a., Ministrinë e Infrastrukturës dhe Energjisë dhe palët e tjera të interesit për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

